Адыгэбзэ зэзыгъащIэхэм я дэIэпыкъуэгъу
Бзэр яIэщIэгъупщыкIыжауэ хамэ щIыпIэхэм щыпсэу ди лъэпкъэгъухэр зыхуэныкъуэ тхылъ иджыблагъэ дунейм къытехьащ. «Адыгэбзэ зэзыгъащIэхэм папщIэ» зыфIаща тхылъыр Щокъул Илхъан и Iэдакъэ къыщIэкIащ.
Щокъул Илхъан езыр КахраманМараш вилайетым хыхьэ Индрей къуажэм къыщалъхуащ. ТхэкIэ, еджэкIэ имыщIэми, адыгэбзэр Iурылъу къэхъуа щIалэм иужькIэ ахэри зригъэщIэжауэ Истамбыл щыпсэу ныбжьыщIэхэм и щIэныгъэхэмкIэ ядогуашэ, къыдэкIуэтей щIэблэм я мызакъуэу, нэхъыжьыIуэхэми я анэдэлъхубзэр зрагъэщIэжынымкIэ дэIэпыкъуэгъу яхуохъу. Езым хуэдэ егъэджакIуэхэми я лэжьыгъэр нэхъ тынш ищIын мурадкIэ, мы тхылъыр игъэхьэзыращ.
КъыжыIапхъэщ хамэщI щыпсэу ди лъэпкъэгъухэм я дежкIэ мы лэжьыгъэм икъукIэ мыхьэнэшхуэ зэриIэр. Сыту жыпIэмэ мыбы адыгэбзэ алфавитыр зэрызэбгъэщIэным и деж къыщыщIэдзауэ адыгэхэм диIа сабий джэгукIэхэм, хабзэ дахэхэм щыщ пычыгъуэхэр къызыхэщ тхыгъэхэри, псысэ цIыкIухэри итщ. Абы еджэм Iэмал имыIэу ар зыхищIэнущ, зэригъэзэщIэным яужь итынущ.
Тхылъыр Iыхьэ зыбжанэу гуэшащ. Япэ Iыхьэр зыхуэгъэпсар адыгэбзэ алфавитыр зэгъэщIэнырщ. Авторым нэхъ гугъуу къилъытэ хьэрф зэгуэтхэр тыншу яригъэщIэн папщIэ латин хьэрфхэмкIэ тха транскрипцэхэр къехь. Еджэгъуэ къэс зрагъэщIэну псалъэщIэхэри и кIэм деж къыщокIуэ.
АдэкIэ къыкIэлъокIуэ «ТхэкIэ, еджэкIэ зыдогъащIэ» жыхуиIэ Iыхьэр. Псалъэхэр нэхъ тыншу ягу ираубыдэн папщIэ, абы хуэкIуэ сурэтхэри къыщыхьащ мы Iыхьэм. Абы къищынэмыщIауэ, ахэр къагъэсэбэпурэ псалъэ зэпха, псалъэуха яухуэфу, яджар яIуэтэжыфу есэн папщIэ лэжьыгъэ зэхуэмыдэхэр къыщокIуэ. Тхыгъэ къэскIэ, зэкIэлъыкIуэу къаIуэтэжын папщIэ, упщIэхэр хуагъэуващ, псалъэщIэу хэтхэри и кIэм деж къыщыхьащ.
Адыгэбзэр зэзыгъэщIэну хуей куэдым мы лэжьыгъэщIэр къахуэщхьэпэну дыщогугъ. Емызэшыжу а Iуэхум телажьэ Щокъулым и IэдакъэщIэкI куэдкIэ иджыри лъэпкъыр игъэгуфIэну ди гуапэщ.
ХЬЭРЭДУРЭ Аллэ.
